Priekšlikums PADOMES LĒMUMS par nolīguma noslēgšanu starp Kanādu un Eiropas Savienību par pasažieru datu reģistra datu pārsūtīšanu un apstrādi /* COM/2013/0528 final - 2013/0250 (NLE) */





PASKAIDROJUMA RAKSTS Kanādas tiesību akti pilnvaro Kanādas Robeždienestu aģentūru pieprasīt katram gaisa pārvadātājam, kas veic gaisa pārvadājumu lidojumus uz Kanādu un no tās, sniegt tai elektronisku piekļuvi pasažieru datu reģistra (PDR) datiem, pirms attiecīgais pasažieris ierodas Kanādā vai to pamet. Kanādas iestāžu pieprasījumu pamatā ir Muitas likuma 107.1. daļa, noteikumi par pasažieru (muitas) informāciju, Likuma par imigrāciju un bēgļu aizsardzību 148. panta 1. daļas d) punkts un Imigrācijas un bēgļu aizsardzības 269. noteikumi. Šo tiesību aktu mērķis ir iegūt PDR datus elektroniski pirms avioreisa ierašanās, kas tādējādi ievērojami uzlabo Kanādas Robeždienestu aģentūras spējas veikt lietderīgu un efektīvu pasažieru riska iepriekšēju novērtējumu un atvieglot bona fide ceļošanu, tādējādi stiprinot Kanādas drošību. Eiropas Savienība, sadarbojoties ar Kanādu cīņā pret terorismu un citiem smagiem starptautiskiem noziegumiem, uzskata, ka PDR datu nosūtīšana Kanādai sekmē policijas un tiesu iestāžu starptautisko sadarbību. Tas tiks panākts, pārsūtot Kanādas iegūto analītisko informāciju, kurā ietverti PNR dati, dalībvalstu kompetentajām policijas un tiesu iestādēm, kā arī Eiropolam un Eurojust atbilstoši to attiecīgajām pilnvarām. PDR dati ir katra pasažiera ceļošanas dati, kas ietver visu vajadzīgo informāciju, lai gaisa pārvadātāji varētu veikt ceļojuma rezervāciju apstrādi un kontroli. Gaisa pārvadātājiem ir pienākums Kanādas Robeždienestu aģentūrai sniegt piekļuvi tikai tādiem konkrētiem PDR datiem, kuri ir apkopoti un tiek glabāti attiecīgā gaisa pārvadātāja automatizētajās rezervēšanas un izlidošanas kontroles sistēmās. ES tiesību akti par datu aizsardzību neļauj Eiropas un citiem gaisa pārvadātājiem, kuri veic lidojumus no ES, nodot PDR datus par saviem pasažieriem tādām trešām valstīm, kuras nenodrošina atbilstīgu personas datu aizsardzības līmeni un neparedz piemērotus aizsardzības pasākumus. Ir vajadzīgs risinājums, kas nodrošinās juridisko pamatu PDR datu pārsūtīšanai no ES uz Kanādu, atzīstot to, ka PDR datu izmantošana ir nepieciešama un būtiska cīņā pret terorismu un citiem smagiem starptautiskiem noziegumiem, vienlaikus nodrošinot tiesisko noteiktību gaisa pārvadātājiem. Turklāt šis risinājums jāpiemēro vienmērīgi visā Eiropas Savienībā, lai nodrošinātu tiesisko noteiktību gaisa pārvadātājiem un ievērotu indivīdu tiesības uz personas datu aizsardzību, kā arī to fizisko drošību. Eiropas Savienība 2005. gadā noslēdza nolīgumu[1] ar Kanādu par PDR datu apstrādi, kura pamatā ir Kanādas Robeždienestu aģentūras saistību kopums attiecībā uz savas PDR programmas piemērošanu. Saistības tika pievienotas Komisijas lēmumam par aviopasažieru to personas datu pienācīgu aizsardzību, kas ietverti Pasažieru Datu reģistrā un kas nosūtīti Kanādas Robeždienestu aģentūrai[2]. Pēc tam, kad 2009. gadā Komisijas lēmums zaudēja spēku, Kanādas Robeždienestu aģentūra vienpusēji apliecināja ES, ka minētās saistības pilnībā paliks spēkā līdz jauna nolīguma piemērošanai. Pēc Lisabonas līguma stāšanās spēkā Eiropas Parlaments 2010. gada 5. maijā pieņēma rezolūciju[3], pieprasot atkārtoti organizēt sarunas par attiecīgo nolīgumu, pamatojoties uz konkrētiem kritērijiem. Padome 2010. gada 21. septembrī saņēma Komisijas ieteikumu pilnvarot sarunu sākšanu par nolīgumu starp Eiropas Savienību un Kanādu par PDR datu apstrādi un izmantošanu, lai novērstu un apkarotu terorismu un citus smagus starptautiskus noziegumus. Eiropas Parlaments 2010. gada 11. novembrī pieņēma rezolūciju[4] par Komisijas ieteikumu Padomei atļaut sarunu sākšanu. Padome 2010. gada 2. decembrī pieņēma lēmumu un sarunu norādes, atļaujot Komisijai Eiropas Savienības vārdā sākt sarunas. Pēc abu pušu sarunu pabeigšanas nolīgumu parafēja 2013. gada 6. maijā. Šajā nolīgumā ir ņemti vērā vispārīgie kritēriji, kuri izklāstīti Komisijas paziņojumā par vispārējo pieeju PDR datu nosūtīšanai trešām valstīm[5], un ir nodrošināta atbilstība minētajiem kritērijiem, kā arī Padomes sniegtajām sarunu norādēm. PDR ir izrādījies ļoti svarīgs instruments cīņā pret terorismu un smagiem noziegumiem. Nolīgumā paredzēti vairāki svarīgi aizsardzības pasākumi attiecībā uz tām personām, kuru dati tiks pārsūtīti un apstrādāti. Konkrēti, PDR datu apstrādes mērķis ir vienīgi novērst, atklāt, izmeklēt teroristu nodarījumus un smagus starptautiskus noziegumus un saukt pie atbildības par tiem. PDR datu glabāšanas periods ir ierobežots, un pēc 30 dienām attiecīgie dati tiks anonimizēti. Personām nodrošina tiesības uz piekļuvi datiem, to labošanu, tiesību aizsardzību un informāciju. Dati tiks pārsūtīti, izmantojot vienīgi push metodi, saskaņā ar kuru gaisa pārvadātāji nosūta (push) pieprasītos PDR datus Kanādas Robeždienestu aģentūrai, tādējādi ļaujot gaisa pārvadātājiem saglabāt kontroli pār to, kādi dati ir sniegti. Sensitīvus datus drīkst izmantot tikai īpašos izņēmuma gadījumos un tas var notikt, ievērojot stingrus noteikumus un efektīvus aizsardzības pasākumus, tostarp vajadzību saņemt Kanādas Robeždienestu aģentūras priekšsēdētāja apstiprinājumu, un pēc ļoti īsa laika dati ir jādzēš. Uzraudzību pār Kanādas atbilstību šiem noteikumiem veic Kanādas Privātuma lietu komisārs un Kanādas Robeždienestu aģentūras atbalsta direktorāts (Recourse Directorate). Līguma par Eiropas Savienības darbību 218. panta 6. punkta a) apakšpunktā ir noteikts, ka lēmumu par starptautisku nolīgumu noslēgšanu pieņem Padome. Tādēļ Komisija ierosina Padomei pieņemt lēmumu, ar ko apstiprina nolīguma noslēgšanu starp Kanādu un Eiropas Savienību par pasažieru datu reģistra datu pārsūtīšanu un apstrādi. 2013/0250 (NLE) Priekšlikums PADOMES LĒMUMS par nolīguma noslēgšanu starp Kanādu un Eiropas Savienību par pasažieru datu reģistra datu pārsūtīšanu un apstrādi EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 82. panta 1. punkta d) apakšpunktu un 87. panta 2. punkta a) apakšpunktu saistībā ar 218. panta 6. punkta a) apakšpunktu, ņemot vērā Eiropas Komisijas priekšlikumu, ņemot vērā Eiropas Parlamenta piekrišanu[6], apspriedusies ar Eiropas Datu aizsardzības uzraudzītāju, tā kā: (1) Padome 2010. gada 2. decembrī pieņēma lēmumu un sarunu norādes, atļaujot Komisijai Eiropas Savienības vārdā sākt sarunas ar Kanādu par pasažieru datu reģistra (PDR) datu pārsūtīšanu un izmantošanu, lai novērstu un apkarotu terorismu un citus smagus starptautiskus noziegumus. (2) Saskaņā ar Padomes [] lēmumu 2013/XXX[7] nolīgums starp Kanādu un Eiropas Savienību par pasažieru datu reģistra datu pārsūtīšanu un apstrādi tika parakstīts 2013. gada …, ņemot vērā tā iespējamo noslēgšanu nākotnē. (3) Nolīgums būtu jānoslēdz. (4) Šajā nolīgumā ir ievērotas pamattiesības un ņemti vērā principi, kas jo īpaši ir atzīti Eiropas Savienības Pamattiesību hartā, konkrēti tiesības uz privātās un ģimenes dzīves neaizskaramību, kas atzītas hartas 7. pantā, tiesības uz personas datu aizsardzību, kas atzītas hartas 8. pantā, un tiesības uz efektīvu tiesību aizsardzību un taisnīgu tiesu, kas atzītas hartas 47. pantā. Nolīgums būtu jāpiemēro saskaņā ar minētajām tiesībām un principiem. (5) [Saskaņā ar 3. pantu 21. protokolā par Apvienotās Karalistes un Īrijas nostāju saistībā ar brīvības, drošības un tiesiskuma telpu, kas pievienots Līgumam par Eiropas Savienību un Līgumam par Eiropas Savienības darbību, Apvienotā Karaliste un Īrija piedalās šā lēmuma pieņemšanā.] (6) Saskaņā ar 1. un 2. pantu 22. protokolā par Dānijas nostāju, kas pievienots Līgumam par Eiropas Savienību un Līgumam par Eiropas Savienības darbību, Dānija nepiedalās šā lēmuma pieņemšanā, un nolīgums tai nav saistošs un nav jāpiemēro, IR PIEŅĒMUSI ŠO LĒMUMU. 1. pants Ar šo Eiropas Savienības vārdā apstiprina nolīgumu starp Kanādu un Eiropas Savienību par pasažieru datu reģistra datu pārsūtīšanu un apstrādi. Noslēdzamā Nolīguma teksts ir pievienots šim lēmumam. 2. pants Padomes priekšsēdētājs izraugās personu, kas ir tiesīga Eiropas Savienības vārdā veikt nolīguma 30. pantā paredzēto apstiprināšanas dokumentu apmaiņu, lai paustu Eiropas Savienības piekrišanu uzņemties šā nolīguma saistības. 3. pants Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī. Briselē, Padomes vārdā — priekšsēdētājs PIELIKUMS nolīgums starp Kanādu un Eiropas Savienību par pasažieru datu reģistra datu pārsūtīšanu un apstrādi KANĀDA un EIROPAS SAVIENĪBA, (“Puses”), CENŠOTIES novērst, apkarot, apspiest un izskaust terorismu un ar to saistītus nodarījumus, kā arī citus smagus starptautiskus noziegumus, lai aizsargātu savu valstu demokrātisko sabiedrību un kopējās vērtības ar mērķi vairot drošību un tiesiskumu; Atzīstot to, cik nozīmīgi ir novērst, apkarot, apspiest un izskaust terorismu un ar to saistītus nodarījumus, kā arī citus smagus starptautiskus noziegumus, vienlaikus aizsargājot pamattiesības un pamatbrīvības, jo īpaši tiesības uz privāto dzīvi un datu aizsardzību; CENŠOTIES veicināt un paplašināt Pušu sadarbību ES un Kanādas partnerattiecību garā; ATZĪSTOT, ka informācijas apmaiņa ir būtisks elements cīņā pret terorismu un ar to saistītiem nodarījumiem un citiem smagiem starptautiskiem noziegumiem, un ka šo mērķu sasniegšanai pasažieru datu reģistra datu izmantošana ir izšķiroši svarīgs instruments; ATZĪSTOT, ka sabiedrības drošības garantēšanai un tiesībaizsardzības īstenošanai būtu jāparedz noteikumi, lai reglamentētu PDR datu pārsūtīšanu uz Kanādu, ko veic gaisa pārvadātāji; ATZĪSTOT, ka Pusēm ir kopīgas vērtības attiecībā uz datu aizsardzību un privātumu, kas atspoguļotas to attiecīgajos tiesību aktos; PATUROT PRĀTĀ ES saistības saskaņā ar Līguma par Eiropas Savienību 6. pantu par pamattiesību ievērošanu, tiesības uz privātumu saistībā ar personas datu apstrādi, kā paredzēts Līguma par Eiropas Savienības darbību 16. pantā, samērīguma un nepieciešamības principus attiecībā uz tiesībām uz privātās un ģimenes dzīves neaizskaramību, privātuma ievērošanu un personas datu aizsardzību, kā paredzēts Eiropas Cilvēktiesību un pamatbrīvību aizsardzības konvencijas 8. pantā, Eiropas Padomes 108. konvenciju par personu aizsardzību attiecībā uz personas datu automatizētu apstrādi un tās papildu protokolu Nr. 181 un Eiropas Savienības Pamattiesību hartas 7. un 8. pantu; Ņemot vērā attiecīgos noteikumus Kanādas Tiesību un brīvību hartā un Kanādas tiesību aktos privātās dzīves aizsardzības jomā; ATZĪmējot Eiropas Savienības apņemšanos nodrošināt, lai gaisa pārvadātājiem nebūtu liegts ievērot Kanādas tiesību aktu prasības par Eiropas Savienības izcelsmes PDR datu pārsūtīšanu uz Kanādu saskaņā ar šo nolīgumu; ATZĪSTOT Pušu 2006. gada nolīguma par PDR pārsūtīšanu sekmīgo kopīgo pārskatīšanu, kas veikta 2008. gadā; ATZĪSTOT, ka šo nolīgumu nav paredzēts piemērot attiecībā uz iepriekšēju pasažieru informāciju, ko, izmantojot gaisa pārvadātājus, ievāc un pārsūta Kanādai robežkontroles vajadzībām; Atzīstot arī, ka šis nolīgums neliedz Kanādai turpināt apstrādāt informāciju, kas saņemta no gaisa pārvadātājiem ārkārtas apstākļos, ja tas vajadzīgs, lai mazinātu jebkuru nopietnu un tūlītēju risku gaisa pārvadājumiem vai valsts drošībai, ievērojot stingrus ierobežojumus, kas paredzēti Kanādas tiesību aktos, un jebkurā gadījumā nepārsniedzot šajā nolīgumā paredzētos ierobežojumus; ATZĪMĒJOT Pušu, kā arī ES dalībvalstu interesi apmainīties ar informāciju par PDR datu pārsūtīšanas metodi, kā arī par PDR datu izpaušanu ārpus Kanādas, kā noteikts šā nolīguma attiecīgajos pantos, un ņemot vērā arī ES ieinteresētību pievērsties šiem aspektiem saistībā ar šajā nolīgumā paredzēto apspriešanās un pārskatīšanas mehānismu; Atzīmējot to, ka Puses var izvērtēt vajadzību un iespējas noslēgt līdzīgu nolīgumu par PDR datu apstrādi jūras pārvadājumu jomā; ATZīmējot Kanādas apņemšanos attiecībā uz to, ka Kanādas kompetentā iestāde apstrādā PDR datus, lai novērstu, atklātu, izmeklētu teroristu nodarījumus un smagus starptautiskus noziegumus un sauktu pie atbildības par tiem, stingri ievērojot privātuma un personas datu aizsardzības principus, kā izklāstīts šajā nolīgumā; Uzsverot to, cik svarīgi ir, lai PDR un būtisku un atbilstīgu analītisko informāciju, kas satur PDR datus, ko Kanāda ieguvusi saskaņā ar šo nolīgumu, koplietotu ar Eiropas Savienības dalībvalstu kompetentajām policijas un tiesu iestādēm, Eiropolu un Eurojust ar mērķi sekmēt policijas un tiesu iestāžu starptautisko sadarbību; APSTIPRINOT, ka šis nolīgums nav uzskatāms par precedentu jebkādiem turpmākiem pasākumiem starp Kanādu un Eiropas Savienību, vai kādu no Pusēm un kādu citu pusi, attiecībā uz PDR datu apstrādi un pārsūtīšanu vai attiecībā uz datu aizsardzību; Ņemot vērā Pušu savstarpējās saistības attiecībā uz PDR datu apstrādes starptautisko standartu piemērošanu un turpmāku izstrādi, IR VIENOJUŠĀS PAR TURPMĀKO. Vispārīgie noteikumi 1. pants Nolīguma mērķis Šajā nolīgumā Puses paredz noteikumus attiecībā uz pasažieru datu reģistra (PDR) datu pārsūtīšanu un izmantošanu, lai nodrošinātu sabiedrības drošību un drošumu, un paredz līdzekļus šo datu aizsardzībai. 2. pants Definīcijas Šajā Līgumā: (a) “gaisa pārvadātājs” ir komerciālo pārvadājumu uzņēmums, kas izmanto gaisa kuģi, lai pārvadātu pasažierus, kuri ceļo starp Kanādu un ES; (b) “pasažieru datu reģistra dati” (“PDR dati”) ir reģistri, ko gaisa pārvadātāji izveido katram ikviena pasažiera vai viņa vārdā rezervētam braucienam, lai veiktu rezervāciju apstrādi un kontroli. Konkrētāk, šā nolīguma nozīmē PDR datus veido šā nolīguma pielikumā iekļautie elementi; (c) “apstrāde” ir jebkura darbība vai darbību kopums, ko veic ar PDR datiem ar vai bez automatizētiem līdzekļiem, piemēram, datu vākšana, reģistrēšana, organizēšana, uzglabāšana, pielāgošana vai grozīšana, saņemšana, atgūšana, aplūkošana, izmantošana, pārsūtīšana, izplatīšana vai citādi padarot tos pieejamus, saskaņošana vai apvienošana, kā arī bloķēšana, dzēšana vai iznīcināšana; (d) “Kanādas kompetentā iestāde” ir Kanādas iestāde, kas ir atbildīga par PDR datu saņemšanu un apstrādi saskaņā ar šo nolīgumu; (e) “sensitīvi dati” ir informācija, kas atklāj rases vai etnisko izcelsmi, politiskos uzskatus, reliģisko vai filozofisko pārliecību, dalību arodbiedrībās, vai informāciju par personas veselību vai seksuālo dzīvi. 3. pants PDR datu izmantošana 1. Kanāda nodrošina to, ka Kanādas kompetentā iestāde apstrādā saskaņā ar šo nolīgumu saņemtos PDR datus vienīgi, lai novērstu, atklātu, izmeklētu teroristu nodarījumus vai smagus starptautiskus noziegumus un sauktu pie atbildības par tiem. 2. Šajā nolīgumā “teroristu nodarījums” ietver: (a) darbību vai bezdarbību, ko izdara politisku, reliģisku vai ideoloģisku nolūku, mērķu vai iemeslu dēļ, lai iebiedētu sabiedrību attiecībā uz tās drošību, tostarp tās ekonomisko drošību, vai nolūkā piespiest personu, valsti, vietējo vai starptautisko organizāciju veikt kādu darbību vai atturēties no tās veikšanas, un kura i) izraisa nāvi vai nodara smagus miesas bojājumus; ii) apdraud personas dzīvību; iii) rada nopietnu risku sabiedrības veselībai vai drošībai; iv) nodara būtisku kaitējumu īpašumam, kas var radīt i) — iii) punktā minēto kaitējumu; vai v) izraisa nopietnus traucējumus vai pārrāvumus nozīmīgu pakalpojumu sniegšanā, svarīgu iekārtu vai sistēmu darbībā, izņemot likumīgu vai nelikumīgu atbalstu, protestus, domstarpības vai darba pārtraukšanu, piemēram, streikus, kuru mērķis nav radīt i) — iii) punktā minēto kaitējumu; vai (b) darbības, kas uzskatāmas par noziedzīgu nodarījumu atbilstoši piemērojamo starptautisko konvenciju un protokolu par terorismu darbības jomai un definīcijai; vai (c) apzināta piedalīšanās tādās darbībās, kuru mērķis ir sekmēt teroristu organizācijas spēju veicināt vai īstenot a) vai b) punktā minēto darbību vai bezdarbību, vai tādu darbību atbalstīšana vai norādījumu došana personai, grupai vai organizācijai šajā sakarā; vai (d) noziedzīga nodarījuma izdarīšana, ja darbība vai bezdarbība, kas veido šā nodarījuma sastāvu, ir izdarīta teroristu organizācijas labā, tās vadībā vai saistībā ar to; vai (e) īpašuma uzkrāšana vai uzaicinājums personai, grupai vai organizācijai nodrošināt vai darīt pieejamu īpašumu, sniegt finanšu vai citus saistītus pakalpojumus, lai veiktu darbību vai bezdarbību, kas minēta šā punkta a) vai b) apakšpunktā, vai īpašuma izmantošana vai turēšana īpašumā, lai veiktu darbību vai bezdarbību, kas minēta a) vai b) apakšpunktā; vai (f) mēģinājums vai draudi veikt darbību vai bezdarbību, kas minēta a) vai b) apakšpunktā, sazvērestība, veicināšana, norādījumu sniegšana vai konsultēšana saistībā ar darbību vai bezdarbību, kas minēta a) vai b) apakšpunktā, atbalsta sniegšana pēc darbības paveikšanas vai izmitināšana, vai slēpšana, lai nodrošinātu teroristu organizācijai iespēju sekmēt vai veikt darbību vai bezdarbību, kas minēta a) vai b) apakšpunktā; (g) šajā pantā “teroristu organizācija” ir: i) persona, grupa vai organizācija, kuras viens no mērķiem vai darbībām ir sekmēt vai veikt darbību vai bezdarbību, kas minēta a) vai b) apakšpunktā; vai ii) persona, grupa vai organizācija, kas apzināti darbojas i) punktā minētās personas, grupas vai organizācijas uzdevumā, vadībā vai sadarbībā ar to. 3. Smags starptautisks noziegums ir jebkurš noziedzīgs nodarījums, par kuru Kanādā piemēro brīvības atņemšanas sodu, kura maksimālais ilgums ir vismaz četri gadi, vai bargāku sodu un, kā tas ir noteikts Kanādas tiesību aktos, ja tas ir starptautisks noziegums pēc būtības. Šajā nolīgumā par starptautisku noziegumu pēc būtības uzskatāms noziegums, ja: (a) tas ir pastrādāts vairāk nekā vienā valstī; (b) tas ir pastrādāts vienā valstī, bet tā sagatavošanas, plānošanas, vadības vai kontroles būtiska daļa notiek citā valstī; (c) tas ir pastrādāts vienā valstī, bet tajā ir iesaistīts organizēts noziedzīgs grupējums, kas veic noziedzīgas darbības vairāk nekā vienā valstī; (d) tas ir pastrādāts vienā valstī, bet tam ir būtiskas sekas citā valstī; vai (e) tas ir pastrādāts vienā valstī, un tā izdarītājs atrodas citā valstī vai plāno doties uz citu valsti. 4. Izņēmuma gadījumos Kanādas kompetentā iestāde var apstrādāt PDR datus, ja tas ir vajadzīgs, lai aizsargātu jebkuras personas būtiskas intereses, piemēram: (a) dzīvības apdraudējuma vai nopietna ievainojuma gadījumā; vai (b) būtiska sabiedrības veselības apdraudējuma gadījumā, jo īpaši saskaņā ar starptautiski atzītiem standartiem. 5. Kanāda var arī apstrādāt PDR datus, katru gadījumu izskatot atsevišķi, lai: (a) nodrošinātu valsts pārvaldes uzraudzību vai pārskatatbildību; vai (b) izpildītu tiesas pavēsti, apcietināšanas orderi vai rīkojumu. 4. pants PDR datu sniegšanas nodrošināšana 1. ES nodrošina, lai gaisa pārvadātājiem nebūtu liegts pārsūtīt PDR datus Kanādas kompetentajai iestādei saskaņā ar šo nolīgumu. 2. Kanāda nepieprasa gaisa pārvadātājiem sniegt tos PDR datu elementus, kuri ir jau apkopoti vai tiek glabāti to rezervēšanas sistēmās. 3. Kanāda dzēš gaisa pārvadātāja pārsūtītos datus tūlīt pēc to saņemšanas saskaņā ar šo nolīgumu, ja attiecīgais datu elements nav minēts pielikumā. 4. Puses nodrošina, ka gaisa pārvadātāji var pārsūtīt PDR datus Kanādas kompetentajai iestādei ar pilnvarotu pārstāvju starpniecību, kuri darbojas gaisa pārvadātāja vārdā un tam uzņemoties atbildību, šajā nolīgumā paredzēto nosacījumu izpildes nolūkā un saskaņā ar tiem. 5. pants Atbilstība Ievērojot šo nolīgumu, ir uzskatāms, ka Kanādas kompetentā iestāde, apstrādājot un izmantojot PDR datus, nodrošinās pienācīgu aizsardzības līmeni attiecīgo ES datu aizsardzības tiesību aktu nozīmē. Ir uzskatāms, ka gaisa pārvadātājs, kas sniedz Kanādai PDR datus saskaņā ar šo nolīgumu, izpilda ES tiesību aktu prasības attiecībā uz datu pārsūtīšanu no ES uz Kanādu. 6. pants Policijas un tiesu iestāžu sadarbība 1. Kanāda, cik drīz vien iespējams, sniedz būtisku un atbilstīgu analītisko informāciju, kurā ietverti saskaņā ar šo nolīgumu iegūti PDR dati, Eiropolam un Eurojust, ievērojot to attiecīgo kompetences jomu, vai dalībvalsts policijas vai tiesu iestādei. Kanāda nodrošina to, ka šo informāciju sniedz saskaņā ar nolīgumiem un ievērojot vienošanās par tiesībaizsardzību vai informācijas apmaiņu starp Kanādu un Eiropolu, Eurojust, vai šo dalībvalsti. 2. Pēc Eiropola, Eirojust (to attiecīgās kompetences jomā), vai dalībvalsts policijas vai tiesu iestādes lūguma Kanāda īpašos gadījumos sniedz PDR datus vai analītisku informāciju, kurā ietverti saskaņā ar šo nolīgumu iegūti PDR dati, lai novērstu, atklātu, izmeklētu teroristu nodarījumus vai smagus starptautiskos noziegumus Eiropas Savienībā vai sauktu pie atbildības par tiem. Kanāda ļauj piekļūt šai informācijai saskaņā ar nolīgumiem un ievērojot vienošanās par tiesībaizsardzību vai informācijas apmaiņu starp Kanādu un Eiropolu, Eurojust, vai šo dalībvalsti. Aizsardzības pasākumi, kurus piemēro PDR datu apstrādei 7. pants Diskriminācijas novēršana Kanāda nodrošina to, ka PDR datu apstrādei piemērojamie aizsardzības pasākumi attiecas uz visiem pasažieriem vienlīdzīgi bez prettiesiskas diskriminācijas. 8. pants Sensitīvu datu izmantošana 1. Ja PDR dati, kas iegūti attiecībā uz pasažieri, ietver sensitīvus datus, Kanāda nodrošina to, ka Kanādas kompetentā iestāde anonimizē ar maskēšanu sensitīvus datus, izmantojot automatizētas sistēmas. Kanāda nodrošina to, ka Kanādas kompetentā iestāde tālāk neapstrādā šos datus, izņemot 3., 4. un 5. punktā minētajos gadījumos. 2. Kanāda iesniedz Eiropas Komisijai sarakstu ar kodiem un elementiem, ar kuriem identificē sensitīvus datus, kas Kanādai ir jāanonimizē ar maskēšanu. Kanāda iesniedz šo sarakstu 90 dienu laikā no šī nolīguma spēkā stāšanās dienas. 3. Izņēmuma gadījumos Kanāda var apstrādāt sensitīvus datus, katru gadījumu izskatot atsevišķi, ja šāda apstrāde ir nepieciešama personas dzīvības apdraudējuma vai nopietna ievainojuma riska dēļ. 4. Kanāda nodrošina to, ka sensitīvus datus apstrādā saskaņā ar 3. punktu, stingri ievērojot procesuālus pasākumus, tostarp šādus: (a) sensitīvu datu apstrādi ir apstiprinājis Kanādas kompetentās iestādes vadītājs; (b) sensitīvus datus apstrādā tikai konkrēta un individuāli pilnvarota amatpersona; un (c) pēc tam, kad piekļuve sensitīviem datiem ir atjaunota, tos neapstrādā, izmantojot automatizētas sistēmas. 5. Kanāda dzēš sensitīvus datus vēlākais 15 dienu laikā no dienas, kad tā šos datus saņēmusi, ja vien Kanāda tos nesaglabā saskaņā ar 16. panta 5. punktu. 6. Ja saskaņā ar 3., 4. un 5. punktu Kanādas kompetentā iestāde apstrādā tādas personas sensitīvus datus, kas ir kādas dalībvalsts pilsonis, Kanāda nodrošina to, ka Kanādas kompetentā iestāde informē par to pēc iespējas drīzāk šīs dalībvalsts iestādes. Kanāda sniedz šādu paziņojumu saskaņā ar nolīgumiem un ievērojot vienošanās par tiesībaizsardzību vai informācijas apmaiņu starp Kanādu un šo dalībvalsti. 9. pants Datu drošība un integritāte 1. Kanāda īsteno regulatīvus, procesuālus vai tehniskos pasākumus, lai aizsargātu PDR datus pret nejaušu, prettiesisku vai neatļautu piekļuvi, apstrādi vai nozaudēšanu. 2. Kanāda nodrošina datu atbilstības pārbaudi, kā arī aizsardzību, drošību, konfidencialitāti un integritāti. Kanāda: (a) piemēro šifrēšanas, autorizēšanas un dokumentēšanas procedūras attiecībā uz PDR datiem; (b) nodrošina piekļuvi PDR datiem vienīgi pilnvarotām amatpersonām; (c) glabā PDR datus fiziski drošā vidē, kas ir aizsargāta ar piekļuves kontroli; un (d) izveido mehānismu, kas nodrošina, ka PDR datu vaicājumi tiek veikti saskaņā ar 3. pantu. 3. Ja personas PDR datiem piekļūst vai tos izpauž bez atļaujas, Kanāda veic pasākumus, lai informētu attiecīgo personu, mazinātu radītā kaitējuma risku un veiktu koriģējošos pasākumus. 1. Kanāda nodrošina to, ka Kanādas kompetentā iestāde nekavējoties informē Eiropas Komisiju par visiem nopietniem starpgadījumiem attiecībā uz nejaušu, prettiesisku vai neatļautu piekļuvi PDR datiem, to apstrādi vai nozaudēšanu. 2. Par jebkuru datu drošības pārkāpumu, īpaši tādu, kas rada nejaušu vai nelikumīgu iznīcināšanu vai nejaušu nozaudēšanu, izmainīšanu, neatļautu izpaušanu vai piekļuvi datiem vai jebkādas citas nelikumīgas apstrādes formas, piemēro efektīvus un atturošus koriģējošus pasākumus, kas var ietvertas sankcijas. 10. pants Uzraudzība 1. Datu aizsardzības pasākumus attiecībā uz PDR datu apstrādi saskaņā ar šo nolīgumu uzraudzīs neatkarīga valsts iestāde vai ar administratīviem līdzekļiem izveidota iestāde, kas veic savus pienākumus objektīvi un ir pierādījusi savu autonomiju. Šai iestādei ir efektīvas pilnvaras izmeklēt noteikumu ievērošanu attiecībā uz PDR datu vākšanu, izmantošanu, izpaušanu, glabāšanu vai iznīcināšanu. Tā var veikt atbilstības pārbaudes un izmeklēšanas, var ziņot par konstatējumiem un izstrādāt ieteikumus Kanādas kompetentajai iestādei. Uzraudzības iestādei ir pilnvaras attiecīgā gadījumā rīkoties attiecībā uz tiesību aktu pārkāpumiem saistībā ar šo nolīgumu, lai par tiem sāktu kriminālvajāšanu vai disciplināro procedūru. 2. Attiecīgā iestāde nodrošina to, ka sūdzības par neatbilstību šim nolīgumam tiek saņemtas, izmeklētas, uz tām tiek atbildēts un saistībā ar tām tiek veikta nepieciešamā rīcība. 11. pants Pārredzamība 1. Kanāda nodrošina to, ka Kanādas kompetentā iestāde savā tīmekļa vietnē ievieto: (a) sarakstu ar tiesību aktiem, kas atļauj PDR datu vākšanu; (b) pamatojumu PDR datu vākšanai; (c) informāciju par PDR datu aizsardzību; (d) informāciju par to, kā un cik lielā mērā šos datus var izpaust; (e) informāciju par piekļuvi datiem, to labošanu, papildināšanu un tiesību aizsardzību; un (f) kontaktinformāciju uzziņām. 2. Puses sadarbojas ar ieinteresētajām personām, piemēram, gaisa pārvadājumu nozari, lai veicinātu pārredzamību, vēlams rezervēšanas laikā, sniedzot pasažieriem šādu informāciju: (a) pamatojums PDR datu vākšanai; (b) PDR datu izmantošana; (c) procedūra, lai lūgtu piekļuvi PDR datiem; un (d) procedūra, lai lūgtu izdarīt PDR datu labojumus. 12. pants Personu piekļuve datiem 1. Kanāda nodrošina to, ka jebkura persona var piekļūt saviem PDR datiem. 2. Kanāda nodrošina to, ka Kanādas kompetentā iestāde saprātīgā termiņā: (a) nodrošina personai tās PDR datu kopiju, ja šī persona iesniedz rakstisku pieprasījumu, lai iegūtu savus PDR datus; (b) rakstiski atbild uz jebkuru pieprasījumu; (c) nodrošina personai piekļuvi reģistrētai informācijai, kas apstiprina, ka personas PDR dati ir izpausti, ja persona pieprasa šādu apstiprinājumu; (d) norāda juridiskus vai faktiskus iemeslus, kas var būt pamatā jebkādam atteikumam piekļūt personas PDR datiem; (e) informē attiecīgo personu, ja PDR dati neeksistē; (f) informē attiecīgo personu, ka tā var iesniegt sūdzību un par sūdzības izskatīšanas procedūru. 3. Kanāda var izpaust jebkādu informāciju, ievērojot pamatotas juridiskas prasības un ierobežojumus, tostarp jebkādus ierobežojumus, kas vajadzīgi, lai novērstu, atklātu, izmeklētu noziedzīgus nodarījumus vai sauktu pie atbildības par tiem, vai aizsargātu sabiedrības vai valsts drošību, pienācīgi ņemot vērā attiecīgās personas likumīgās intereses. 13. pants Personu tiesības pieprasīt labojumus vai papildinājumus 1. Kanāda nodrošina to, ka ikviena persona var pieprasīt labot savus PNR datus. 2. Kanāda nodrošina to, ka Kanādas kompetentā iestāde izvērtē visus rakstiskos pieprasījumus izdarīt labojumus un saprātīgā termiņā: (a) izdara labojumus PDR datos un par to informē attiecīgo personu; vai (b) noraida visus vai daļu no labojumiem, un: i) pievieno papildinājumu PDR datiem, kas atspoguļo ikvienu pieprasīto labojumu, kurš tika noraidīts; ii) informē personu, ka: i. pieprasījums izdarīt labojumu ir noraidīts, un norāda juridiskus vai faktiskus šāda atteikuma iemeslus; ii. PDR datiem ir pievienots papildinājums saskaņā ar i) apakšpunktu; un (c) informē attiecīgo personu, ka tā var iesniegt sūdzību un par sūdzības izskatīšanas procedūru. 14. pants Tiesību aizsardzība administratīvā kārtā un tiesā 1. Kanāda nodrošina to, ka neatkarīga valsts iestāde vai ar administratīviem līdzekļiem izveidota iestāde, kas veic savus pienākumus objektīvi un ir pierādījusi savu autonomiju, saņems, izmeklēs un atbildēs uz sūdzībām, ko iesniegusi persona saistībā ar tās pieprasījumu piekļūt saviem PDR datiem, labot vai papildināt tos. Kanāda nodrošina to, ka attiecīgā iestāde informēs sūdzības iesniedzēju par 2. punktā minētajiem tiesību aizsardzības līdzekļiem. 2. Kanāda nodrošina, ka jebkura persona, kas uzskata, ka ir aizskartas viņas tiesības ar lēmumu vai rīcību saistībā ar viņas PDR datiem, var efektīvi īstenot savu tiesību aizsardzību saskaņā ar Kanādas tiesību aktiem pārbaudes procedūrā tiesā vai izmantojot citu tiesību aizsardzības līdzekli, kas var ietvert kompensāciju. 15. pants Lēmumi, kuru pamatā ir automatizēta apstrāde Kanāda nepieņem nekādus lēmumus, kas būtiski nelabvēlīgi ietekmē pasažieri, pamatojoties vienīgi uz PDR datu automatizētu apstrādi. 16. pants PDR datu uzglabāšana 1. Kanāda neuzglabā PDR datus ilgāk par pieciem gadiem no šo datu saņemšanas dienas. 2. Kanāda nodrošina, ka piekļuve ir vienīgi ierobežotam skaitam amatpersonu, kurus īpaši pilnvarojusi Kanāda. 3. a) Kanāda anonimizē ar maskēšanu visu pasažieru vārdus 30 dienas pēc tam, kad Kanāda saņem PDR datus. b) Divus gadus pēc tam, kad Kanāda saņem PDR datus, tā turpina anonimizēt ar maskēšanu šādus datus: i) citi vārdi, uzvārdi PDR, tostarp ceļotāju skaits PDR; ii) visa pieejamā kontaktinformācija (tostarp darījuma veicēja informācija); iii) vispārējas piezīmes, tostarp cita papildu informācija (Other Supplementary Information – OSI), īpašu pakalpojumu informācija (Special Service Information – SSI) un īpašu pakalpojumu pieprasījuma (Special Service Request – SSR) informācija tiktāl, cik tajā ir ietverti dati, ar ko var identificēt fizisku personu, un iv) visi iepriekšējās pasažieru informācijas (Advance Passenger Information — API) dati, kas savākti rezervēšanas nolūkā, ciktāl tie ietver informāciju, ar ko var identificēt fizisku personu. 4. Kanāda var atjaunot piekļuvi maskētiem PDR datiem tikai tad, ja, balstoties uz pieejamo informāciju, tā ir nepieciešama, lai šādi veiktu izmeklēšanu 3. panta darbības jomā: (a) laikposmā no 30 dienām līdz diviem gadiem pēc datu sākotnējās saņemšanas dienas, ko veic vienīgi ierobežots skaits īpaši pilnvarotu amatpersonu; un (b) laikposmā no diviem līdz pieciem gadiem pēc datu sākotnējās saņemšanas dienas ‑ tikai ar iepriekšēju atļauju, ko devis Kanādas kompetentās iestādes vadītājs vai viņa šim nolūkam pilnvarota augsta amatpersona. 5. Neskarot 1. punktu: (a) Kanāda var saglabāt PDR datus, kas vajadzīgi kādai konkrētai rīcībai, pārskatīšanai, izmeklēšanai, izpildes darbībai, tiesvedībai vai sodu izpildei, līdz attiecīgā darbība ir pabeigta; (b) Kanāda saglabā a) apakšpunktā minētos PDR datus vēl uz papildu divu gadu laikposmu vienīgi, lai nodrošinātu pārskatatbildību valsts pārvaldē vai tās valsts pārvaldes uzraudzību, ‑ tā, lai šos datus varētu nodot pasažierim, ja viņš to pieprasa. 6. Kanāda iznīcina PDR datus pēc PDR datu uzglabāšanas termiņa beigām. 17. pants PDR datu apstrādes reģistrēšana un dokumentēšana Kanāda reģistrē visu PDR datu apstrādi. Kanāda izmanto reģistrus vai dokumentāciju vienīgi, lai: (a) uzraudzītu un pārbaudītu datu apstrādes likumību; (b) nodrošinātu pienācīgu datu integritāti; (c) nodrošinātu datu apstrādes drošību; un (d) nodrošinātu valsts pārvaldes uzraudzību un pārskatatbildību. 18. pants Informācijas izpaušana Kanādā 1. Kanāda nodrošina to, ka Kanādas kompetentā iestāde atklāj PDR datus citām valsts iestādēm Kanādā, ja: (a) PDR datus izpauž tām valsts iestādēm, kuru funkcijas ir tieši saistītas ar 3. panta darbības jomu; (b) PDR datus izpauž tikai, katru gadījumu izskatot atsevišķi; (c) īpašos gadījumos datu izpaušana ir vajadzīga 3. pantā minēto mērķu sasniegšanai; (d) tiek izpausts tikai minimālais nepieciešamais PDR datu apjoms; (e) valsts iestāde, kura saņem datus, nodrošina līdzvērtīgus aizsardzības pasākumus tiem, kas minēti šajā nolīgumā; un (f) valsts iestāde, kura saņem datus, neizpauž PDR datus citai struktūrai, izņemot gadījumu, ja šādu izpaušanu atļauj Kanādas kompetentā iestāde, ievērojot nosacījumus, kas paredzēti šajā punktā. 2. Pārsūtot analītisku informāciju, kurā ietverti PDR dati, kas iegūti saskaņā ar šo nolīgumu, ievēro šajā pantā noteiktos aizsardzības pasākumus, ko piemēro PDR datiem. 19. pants Datu izpaušana ārpus Kanādas 1. Kanāda nodrošina to, ka Kanādas kompetentajā iestāde var izpaust PDR datus valsts iestādēm valstīs, kas nav Eiropas Savienības dalībvalstis, tikai tad, ja ir izpildīti šādi nosacījumi: (a) PDR datus izpauž tām valsts iestādēm, kuru funkcijas ir tieši saistītas ar 3. panta darbības jomu; (b) PDR datus izpauž tikai, pamatojoties uz katru konkrētu gadījumu; (c) PDR datus izpauž vienīgi tad, ja tas ir vajadzīgs 3. pantā minēto mērķu sasniegšanai; (d) tiek izpausts tikai minimālais nepieciešamais PDR datu apjoms; (e) Kanādas kompetentā iestāde ir pārliecinājusies, ka: i) ārvalsts iestāde, kas saņem PDR datus, piemēro tādus PDR datu aizsardzības standartus, kuri ir līdzvērtīgi tiem, kas paredzēti šajā nolīgumā, saskaņā ar nolīgumiem un ievērojot vienošanās, kurās noteikti šie standarti; vai ii) ārvalsts iestāde piemēro tos PDR datu aizsardzības standartus, par kuriem tā ir vienojusies ar ES. 2. Ja saskaņā ar 1. punktu Kanādas kompetentā iestāde izpauž tādas personas datus, kas ir kādas dalībvalsts pilsonis, Kanāda nodrošina to, ka Kanādas kompetentā iestāde informē par to pēc iespējas drīzāk šīs dalībvalsts iestādes. Kanāda sniedz šādu paziņojumu saskaņā ar nolīgumiem un ievērojot vienošanās par tiesībaizsardzību vai informācijas apmaiņu starp Kanādu un šo dalībvalsti. 3. Pārsūtot analītisku informāciju, kurā ietverti PDR dati, kas iegūti saskaņā ar šo nolīgumu, ievēro šajā pantā noteiktos aizsardzības pasākumus, ko piemēro PDR datiem. 20. pants Pārsūtīšanas veids Puses nodrošina to, ka gaisa pārvadātāji PDR datus Kanādas kompetentajai iestādei pārsūta tikai, izmantojot push metodi un saskaņā ar šādām procedūrām, kas jāievēro gaisa pārvadātājiem: (a) PDR datus pārsūta elektroniski saskaņā ar Kanādas kompetentās iestādes tehniskajām prasībām vai tehniskas kļūmes gadījumā ‑ izmantojot jebkuru citu piemērotu līdzekli, kas nodrošina datu atbilstīgu drošības līmeni; (b) PDR datus pārsūta, izmantojot savstarpēji pieņemamu ziņojumapmaiņas formātu; (c) PDR datus pārsūta drošā veidā, izmantojot kopīgus protokolus, kurus pieprasa Kanādas kompetentā iestāde. 21. pants Datu pārsūtīšanas biežums 1. Kanāda nodrošina to, ka Kanādas kompetentā iestāde pieprasa gaisa pārvadātājam pārsūtīt PDR datus: (a) pēc iepriekšēja plāna, bet ne ātrāk kā 72 stundas pirms paredzamā izlidošanas laika; un (b) ne vairāk kā piecas reizes attiecībā uz konkrētu lidojumu. 2. Kanāda nodrošina to, ka Kanādas kompetentā iestāde paziņo gaisa pārvadātājiem datu pārsūtīšanai paredzētos laikus. 3. Īpašos gadījumos, ja tiek norādīts, ka ir nepieciešama papildu piekļuve datiem, lai reaģētu uz konkrētiem draudiem saistībā ar 3. panta darbības jomu, Kanādas kompetentā iestāde var pieprasīt gaisa pārvadātājam sniegt tai PDR datus pirms paredzētās datu pārsūtīšanas, tās laikā vai pēc tās. Īstenojot šīs tiesības, Kanāda rīkojas saprātīgi un samērīgi, izmantojot datu pārsūtīšanas metodi, kas minēta 20. pantā. Īstenošanas un nobeiguma noteikumi 22. pants PDR dati, kas saņemti pirms šā nolīguma stāšanās spēkā Kanāda piemēro šā nolīguma noteikumus visiem PDR datiem, kas ir tās rīcībā brīdī, kad šis nolīgums stājas spēkā. 23. pants Savstarpības princips 1. Ja Eiropas Savienība savā teritorijā ievieš PDR datu apstrādes režīmu, Puses apspriežas, lai noteiktu, vai šis nolīgums būtu jāgroza, lai nodrošinātu pilnīgu savstarpību. 2. Kanādas un ES iestādes sadarbojas, lai nodrošinātu savu atiecīgo PDR datu apstrādes režīmu saskaņotību tādā veidā, kas stiprina pilsoņu drošību Kanādā, ES un citās valstīs. 24. pants Atkāpju neesamība Šo nolīgumu neinterpretē tā, lai atkāptos no jebkura pienākuma, kas pastāv starp Kanādu un ES dalībvalstīm vai trešām valstīm, veikt palīdzības pieprasījumu vai atbildēt uz to saskaņā ar savstarpējās palīdzības instrumentu. 25. pants Strīdu izšķiršanas un nolīguma pārtraukšana 1. Puses risina visas domstarpības, kas rodas, interpretējot, piemērojot vai īstenojot šo nolīgumu, ar diplomātisko kanālu starpniecību, lai panāktu savstarpēji pieņemamu risinājumu, tostarp sniedzot iespēju katrai no Pusēm to izpildīt saprātīgā laikposmā. 2. Ja Puses nespēj atrisināt strīdu, katra puse var apturēt šā nolīguma piemērošanu, par to rakstiski paziņojot otrai pusei ar diplomātisko kanālu starpniecību. Šāda apturēšana stājas spēkā pēc 120 dienām no attiecīgā paziņojuma dienas, ja vien Puses kopīgi nelemj citādi. 3. Puse, kas aptur šā nolīguma piemērošanu, izbeidz šādu apturēšanu tiklīdz attiecīgais strīds ir atrisināts abām Pusēm pieņemamā veidā. Puse, kas aptur nolīguma piemērošanu, rakstiski informē otru pusi par dienu, kad nolīguma noteikumus atsāks piemērot. 4. Kanāda turpina piemērot šā nolīguma noteikumus visiem PDR datiem, kas iegūti pirms šā nolīguma piemērošanas apturēšanas. 26. pants Apspriešanās, pārskatīšana un grozījumi 1. Puses informē viena otru par visiem pasākumiem, kurus paredzēts ieviest un kuri var ietekmēt šo nolīgumu. 2. Puses kopīgi pārskata šā nolīguma īstenošanu vienu gadu pēc tā stāšanās spēkā un pēc tam ar regulāriem starplaikiem, kā arī papildus, ja to pieprasa kāda no pusēm, un par to pieņemts kopīgs lēmums. 3. Puses kopīgi izvērtē šo nolīgumu pēc četriem gadiem no tā spēkā stāšanās dienas. 4. Puses iepriekš vienojas par izvērtēšanas kārtību un paziņo viena otrai savu attiecīgo darba grupu sastāvu. Ikvienā nolīguma pārskatīšanā Eiropas Savienību pārstāv Eiropas Komisija. Darba grupas veido attiecīgie eksperti datu aizsardzības un tiesībaizsardzības jomā. Ievērojot spēkā esošos tiesību aktus, katrs pārskatīšanas grupas dalībnieks ievēro apspriežu konfidencialitāti un iziet attiecīgās drošības pārbaudes. Ikvienā nolīguma pārskatīšanā Kanāda nodrošina piekļuvi attiecīgajai dokumentācijai, sistēmām un personālam. 5. Pēc kopīgās pārskatīšanas Eiropas Komisija iesniedz ziņojumu Eiropas Parlamentam un Eiropas Savienības Padomei. Kanādai nodrošina iespēju iesniegt rakstiskus komentārus, kurus pievieno minētajam ziņojumam. 6. Puse, kas ierosina grozīt šo nolīgumu, dara to rakstiski. 27. pants Nolīguma izbeigšana 1. Puse var izbeigt šo nolīgumu jebkurā laikā, par savu nodomu brīdinot otru pusi ar diplomātisko kanālu starpniecību. Šis nolīgums tiek izbeigts 120 dienu laikā pēc attiecīga paziņojuma saņemšanas no otras puses. 2. Kanāda turpina piemērot šā nolīguma noteikumus visiem PDR datiem, kas iegūti pirms šā nolīguma izbeigšanas. 28. pants Ilgums 1. Ievērojot 2. punktu, šis nolīgums ir spēkā septiņus gadus no tā spēkā stāšanās dienas. 2. Ik pēc septiņiem gadiem nolīgums tiek automātiski atjaunots uz nākamo septiņu gadu periodu, ja vien kāda no Pusēm nepaziņo otrai Pusei par savu nodomu neatjaunot nolīguma darbību. Attiecīgā Puse iesniedz otrai Pusei paziņojumu rakstiski ar diplomātisko kanālu starpniecību vismaz sešus mēnešus pirms beidzies septiņu gadu periods. 3. Kanāda turpina piemērot šā nolīguma noteikumus visiem PDR datiem, kas iegūti pirms šā nolīguma izbeigšanas. 29. pants Teritoriālā piemērošana 1. Ievērojot 2. un 4. punktu, šo nolīgumu piemēro teritorijā, kurā piemēro Līgumu par Eiropas Savienību un Līgumu par Eiropas Savienības darbību, un Kanādas teritorijā. 2. Šis nolīgums attieksies uz Dānijas, Apvienotās Karalistes vai Īrijas teritoriju tikai gadījumā, ja Eiropas Savienība ar Eiropas Komisijas starpniecību par to paziņo Kanādai. 3. Ja Eiropas Savienība ar Eiropas Komisijas starpniecību paziņo Kanādai pirms šā nolīguma stāšanās spēkā, ka to piemēros Dānijas, Apvienotās Karalistes vai Īrijas teritorijā, nolīgumu piemēro attiecīgās Valsts teritorijā tajā pašā dienā, kad nolīgumu piemēro citām Eiropas Savienības dalībvalstīm. 4. Ja Eiropas Savienība ar Eiropas Komisijas starpniecību paziņo Kanādai pēc šā nolīguma stāšanās spēkā, ka to piemēros Dānijas, Apvienotās Karalistes vai Īrijas teritorijā, nolīgumu piemēro attiecīgās valsts teritorijā piecu dienu laikā pēc šāda paziņojuma. 30. pants Nobeiguma noteikumi 1. Katra Puse rakstiski paziņo otrai Pusei, kad tā ir pabeigusi procedūras, kas vajadzīgas, lai šis nolīgums stātos spēkā. Šis nolīgums stājas spēkā dienā, kad saņemts otrais no šiem paziņojumiem. 2. Kanāda ar diplomātisko kanālu starpniecību informēs Eiropas Komisiju pirms nolīguma stāšanās spēkā par šādām iestādēm: (a) Kanādas kompetento iestādi, kas minēta 2. panta 1. punkta d) apakšpunktā; un (b) neatkarīgu valsts iestādi un iestādi, kas izveidota ar administratīviem līdzekļiem, kā minēts 10. pantā un 14. panta 1. punktā. Kanāda nekavējoties ziņo par jebkādām izmaiņām šajā informācijā. 3. Eiropas Savienība publicē 2. punktā minēto informāciju Eiropas Savienības Oficiālajā Vēstnesī. 4. Šis nolīgums aizstāj visas iepriekšējas vienošanās par API un PDR datu apstrādi, tostarp 2006. gada 22. marta Nolīgumu starp Eiropas Kopienu un Kanādas valdību par iepriekšējas pasažieru informācijas un pasažieru vārdu reģistra datu apstrādi. Sagatavots divos eksemplāros xyz, xyz, angļu un franču valodā. Šo nolīgumu sagatavo arī bulgāru, čehu, dāņu, grieķu, holandiešu, igauņu, itāļu, latviešu, lietuviešu, maltiešu, poļu, portugāļu, rumāņu, slovāku, slovēņu, somu, spāņu, ungāru, vācu un zviedru valodā. Pēc tam, kad Puses nolīgumu apstiprinājušas, apmainoties ar notām, visas versijas uzskatāmas par vienlīdz autentiskām. Ja starp valodu versijām ir atšķirības, par noteicošo uzskata angļu un franču valodas versiju. KANĀDAS VĀRDĀ ………………………………………….. EIROPAS SAVIENĪBAS VĀRDĀ ………………………………………….. PIELIKUMS Pasažieru datu reģistra datu elementi 1. PDR ieraksta norādītājs 2. Rezervēšanas/biļetes izdošanas datums 3. Paredzētā ceļojuma datums(-i) 4. Vārds(-i), uzvārds(-i) 5. Pieejamā informācija par bieži lidojošu personu un par piešķirtajām privilēģijām (t. i., brīvas biļetes, pārcelšana uz labāku klasi, utt.) 6. Citi vārdi, uzvārdi PDR, tostarp ceļotāju skaits PDR 7. Visa pieejamā kontaktinformācija (tostarp darījuma veicēja informācija) 8. Visa pieejamā maksāšanas/rēķinu informācija (bet ne tāda cita informācija par darījumu, kas saistīta ar kredītkarti vai kontu bet nav saistīta ar ceļojuma darījumu) 9. Ceļojuma maršruts konkrētam PDR datu subjektam 10. Ceļojuma birojs/ceļojuma aģents 11. Informācija par kopīgu kodu izmantošanu 12. Informācija par atdalītajām rezervācijām 13. Pasažiera lidojumu statuss (tostarp apstiprinājumi un reģistrācijas statuss) 14. Dati par biļetes izdošanu, tostarp biļetes numurs, vienvirziena biļetes un automatizēts biļetes cenas piedāvājums (Automated Ticket Fare Quote) 15. Visa informācija par bagāžu 16. Informācija par sēdvietu, tostarp sēdvietas numurs 17. Vispārējas piezīmes, tostarp cita papildu informācija (Other Supplementary Information – OSI), īpašu pakalpojumu informācija (Special Service Information – SSI) un īpašu pakalpojumu pieprasījuma (Special Service Request – SSR) informācija 18. Jebkādi iepriekšējas pasažieru informācijas (Advance Passenger Information — API) dati, kas savākti rezervēšanas nolūkā 19. Jebkādas vēsturiskas izmaiņas PDR datos, kas uzskaitīti 1) līdz 18) punktā [1] OV L 82/15, 21.3.2006. [2] OV L 91/49, 29.3.2006. [3] OV C 81E/70, 15.3.2011. [4] OV C 74E/8, 13.3.2012. [5] COM(2010) 492 galīgā redakcija, 21.9.2010. [6] OV ... [7] OV ...